TULD JERUUSALEMMAST
Shalom kallid vennad-õed!
Taevase Isa armust saan vahendada teile selle sõnumi.
Usun, et see toob teile armu ja tõde Jeruusalemmast.
Jumala Sõna ütleb:
"Siionist lähtub seadus, Jeruusalemmast Issanda sõna."
Algas 2021. aasta. Tänu Jumalale kõige eest!
Täname endiselt Jumalat Tema armu eest.
"Kiitke Issandat, sest Tema on hea,
sest Tema heldus kestab igavesti."
Räägin täna Issanda koja õnnistusest.
Mis see on ja kas see üldse eksisteerib?
Loeme koos psalmist 92,
mida loeme ja laulame hingamispäeval.
See on hingamispäeva laul Issanda headusest.
Loeme koos alates salmist 9.
Psalm 92:9-16.
"Aga sina, Issand, oled kõrge igavesti!
Sest vaata, su vaenlased, Issand,
sest vaata, su vaenlased saavad hukka,
kõik ülekohtutegijad pillutakse laiali.
Aga minu sarve sa oled ülendanud nagu metshärjal,
ma olen võitud värske õliga.
Mu silm vaatab alla mu vihameeste peale,
mu kõrvad kuulevad rõõmuga kurjade käekäigust,
kes mu vastu tõusevad. Õige lokkab nagu palmipuu,
ta kasvab kõrgeks nagu seedripuu Liibanonil."
Kibutsilauludest tuttavad sõnad.
"Kes Issanda kotta on istutatud,
need lokkavad meie Jumala õuedes.
Veel vanas eas nad kannavad vilja,
on tüsedad ja haljad kuulutama, et Issand on siiras,
et minu kaljus ei ole ülekohut."
Mida siin siis öeldakse? Issand on kõrge igavesti.
Ta on taevas, kõrgustes. Huvitav!
Issand on kõrge ja kõrgustes,
kuid vaenlased saavad hukka ja ülekohtutegijad pillutatakse laiali.
"Aga minu sarve sa oled ülendanud nagu metshärjal,
ma olen võitud värske õliga."
Ja siis võrreldakse õiget palmipuu ja Liibanoni seedriga.
Seeder on muljetavaldav puu.
"Nad on istutatud Issanda kotta."
Meid on istutatud kui puid Issanda kotta.
Jumal istub kõrgustes,
kuid meid siin maa peal on istutatud Issanda kotta.
Meil, Issanda kotta istutatuil on ühendus Temaga,
kes on andnud oma koja, oma koguduse maa peale.
Jeesus ütles:
"... ma ehitan oma koguduse ja surmavalla väravad ei võida seda."
Meid on istutatud kui puid.
Puid ei kolita tavaliselt ühest kohast teise.
Tänapäeval on trendikas kolida suuri puid.
Üks miljardär kolis kalleid puid ühest kohast teise.
See maksis palju raha, sest need olid suured ja vanad.
Tavaliselt seda ei tehta. See pole loomulik.
Kui puud on istutatud,
kasvatavad nad juured sügavale maasse.
Nad imevad maast vett, mineraale ja vitamiine.
Ja nii kannavad nad vilja.
"Kes Issanda kotta on istutatud,
need lokkavad meie Jumala õuedes."
Siin mainitakse nii Issanda koda kui Jumala õue.
Õu ehk hoov oli paganatele.
Pagan on keegi, kes ei tunne Jumalat.
See, kes on vastu võtnud Jeesuse,
pole enam pagan, vaid Jumala laps.
Läheme välja õuedesse vilja kandma.
Meid on siiski istutatud Issanda kotta.
See tähendab Tema ligiolu, võidmist
ja Jumala Sõna.
Kui meid on istutatud Issanda kotta,
kanname vilja õuedes.
"Need lokkavad meie Jumala õuedes."
Kogu see maailm on tegelikult antud vaenlasele,
sest inimene andis meelevalla vaenlasele.
Ometi kuulub see kõik Jumalale, kes selle on loonud.
Jumal on loonud kõik. Tänu Talle!
"Kes Issanda kotta on istutatud,
need lokkavad meie Jumala õuedes."
Oleme viljakad ja kanname vilja.
"Veel vanas eas nad kannavad vilja,
on tüsedad ja haljad..."
Kanname vilja veel vanas easki.
Kõik, kes meid näevad, teavad,
et oleme Jumala õnnistatud seeme.
Oleme õnnistatud, vennad ja õed!
Peame olema istutatud Issanda kotta.
Mis on Issanda kojas?
Läheme psalmi 27.
Mida kuningas Taavet seal ütleb?
"Issand on mu valgus ja mu pääste, keda ma peaksin kartma?
Issand on mu elu võimas kaitse, kelle ees ma peaksin värisema?
Kui kurjategijad tulevad mu kallale mu liha sööma,
mu rõhujad ja mu vaenlased, siis nad komistavad ja kukuvad.
Kui sõjavägi seab leeri mu vastu, ei karda mu süda;
kui sõda puhkeb mu vastu, selleski ma loodan tema peale.
Ühte ma olen palunud Issandalt; seda ma üksnes nõuan,
et ma saaksin asuda Issanda kojas kogu oma eluaja
ning tähele panna Issanda leebust ja mõtiskleda tema templis."
See pole korraks sisse piilumine,
vaid pidev pilgu hoidmine Jumala Sõnas.
"Issanda leebus" on Jumala Sõna.
Me ju teame, et Jeesus on Jumala Sõna.
Psalm ütleb seega:
"Tahan istuda ja rahuneda, olles istutatud Issanda kotta
ning vaadata Issanda leebust ja Tema sõnu."
Inimene ei ela ainuüksi leivast,
vaid igast sõnast, mis lähtub Jumala suust.
Issanda kojas elamine
tähendab eelkõige Tema Sõna vastuvõtmist.
Tema Sõna annab meile armu ja jõudu,
kõike, mida vajame.
Tema Sõnast saame elu ja selle kaudu valgust.
"Issand on mu valgus ja mu pääste, keda ma peaksin kartma?"
Valgus peletab kartuse.
Meid on istutatud Issanda kotta.
Psalm 91 algab:
"Kes Kõigekõrgema kaitse all elab ja alati Kõigeväelise varju all viibib,
see ütleb Issandale:
'Sina oled mu varjupaik ja mu kindel mäelinnus,
mu Jumal, kelle peale ma loodan!'"
Oleme oma taevase Isa tiibade varjus.
Meil pole seega midagi karta.
Ta on meiega. Ta hoolitseb meie eest ja varjab meid.
Meil on tähtis olla Issanda kojas,
nii vaimselt kui füüsiliselt.
Meil peab olema koht, kus teenime oma taevast Isa,
ülistame Teda Tema Poja Jeesuse tõttu
ning austame Melkisedekit, meie Issandat Jeesust.
See on meie ja meie perekonna oma palvekoda.
Seal teeb Jumal meid viljakaks.
Ta täidab meid oma Sõnaga ja võiab meid oma Vaimuga.
Seal Ta õpetab meid ja annab meile oma Vaimu jõu.
Nii kanname vilja.
Kui läheme sealt õuedesse, kanname vilja,
isegi kui maailm on kurjuse võimuses.
Kuna meid on istutatud Issanda kotta kui puid,
elame seal muretsemata.
Puud ei muretse homse pärast.
Saame elada Issanda kojas kogu oma eluaja,
vaadelda Issanda leebust ja mõtiskleda Tema templis.
Kui oleme selles olukorras,
hakkame lõikama õnnistusi, mida Jumal Jeesuses annab.
Meil pole vaja teha muud kui saak kokku koguda.
Muidugi kohtame rünnakuid.
"Õige lokkab nagu palmipuu,
ta kasvab kõrgeks nagu seedripuu Liibanonil."
Kui tuul puhub, mis siis sellistega juhtub?
Nad ehk painduvad, kuid ei lange.
Meil tuleb elus ette olukordi, kus otsekui painduksime,
kuid kummardame siiski üksnes Jumalat.
Ka need puud näivad painduvat,
kuid nad kummardavad üksnes elavat Jumalat.
Oleme õiged.
Jumal on andnud meile selle õiguse Jeesuse kaudu,
selle usu kaudu,
et Ta on teinud õigeks kõik, kes Temasse usuvad.
"Õige lokkab nagu palmipuu,
ta kasvab kõrgeks nagu seedripuu Liibanonil."
Mis ka ei juhtuks, me kanname vilja.
Issanda kotta istutatuina imeme Jumala Sõna toitaineid.
Oleme juurdunud heasse maasse.
Kasvame heas kohas.
Üks mu sõber ütles:
"On õnnistus olla õiges kohas, õiges seltskonnas õigel ajal."
See on Issanda koda.
"Kes Issanda kotta on istutatud,
need lokkavad meie Jumala õuedes."
Kui vajate kaitset,
tahate elukindlustust,
peate elama istutatuina Issanda kotta.
Mitte seal lihtsalt olesklema, vaid elama sügavale juurdunuina.
Kui jõuate elatanud ikka,
kannate ikka veel vilja ja olete tüsedad ja haljad.
See on tähtis, vennad-õed!
Vanus ei tähenda midagi.
Pidage meeles, milline jõud oli Moosesel 80-aastaselt!
Meenutagem ka Joosuat ja Kaalebit,
kelles oli Iisraeli rahvast erinev vaim.
Kaaleb ütles 80-aastaselt,
et on sama tugev kui 40-aastaselt.
Ta ütles, et suudab vallutada oma pärisosa.
Temas oli teistsugune vaim. Ta oli istutatud Issanda kotta.
Ta oli käinud Moosesega kogu teekonna,
nagu ka Joosua.
Vaid nemad ja nende pered ja teekonnal sündinud
pääsesid tõotatud maale.
Neis oli erinev vaim.
See on kõigis, kes on istutatud Issanda kotta.
Usklikke on mitmesuguseid, On neid, kes pidevalt nurisevad.
Ükski kogudus ei kõlba, ühtki sõnumit ei võeta vastu.
Nad ei tea, mida tahavad.
Nad pole istutatud Issanda kotta.
Ehk on neile haiget tehtud ja nad ei suuda andeks anda.
Issanda kotta istutatuis on siiski teistsugune vaim.
Nad armastavad ja annavad andeks. Nad vaatavad Issandale.
Nad vaatavad Issanda leebust ja mõtisklevad Tema templis.
Nad on täiesti teistsugused.
Läheme Uude Testamenti.
Juudas kirjutab neis nurisejaist.
See on huvitav.
Salm 12:
"Nemad on need teie armastus- söömaaegade mustuseplekid,
kes kartmatult teiega koos pidutsedes iseennast nuumavad.
Nad on tuulte aetavad veeta pilved, hilissügisesed viljatud puud,
ülesjuuritult kahekordselt surnud..."
Viljatud puud. Kas panite tähele?
"Ülesjuuritult kahekordselt surnud..."
Ülesjuuritud puud!
"Oma häbi välja vahutavad metsikud merelained,
ekslevad tähed, kelle jaoks on hoitud pilkane pimedus igavesti.
Aga nende kohta on ka Eenok, seitsmes Aadamast, ennustanud:
'Vaata, Issand tuleb mitmekümne tuhande pühaga
pidama kohut kõigi üle ja karistama iga hinge
kõikide nende jumalakartmatute tegude eest,
mis nad jumalakartmatult on teinud,
ja kõikide kalkide sõnade eest,
mida jumalakartmatud patused on tema vastu rääkinud'.
Need on nurisevad saatusekirujad, oma himude järgi käijad,
kelle suu räägib õõnsaid sõnu,
ja nad lipitsevad inimeste ees kasu pärast.
Teie aga, armsad,
meenutage meie Issanda Jeesuse Kristuse apostlite sõnu,
mida nad juba enne on rääkinud.
Sest nad ütlesid teile, et viimsel ajal tuleb
oma jumalakartmatute himude järgi käivaid pilkajaid.
Need on lõhede tekitajad..."
Pange tähele, nad pole istutatud Issanda kotta.
"...maised, kellel ei ole Vaimu."
Nad pole seega uuestisündinud.
Nad on võtnud Issanda vastu üksnes mõistusega, mitte südamega.
Südame usuga saadakse õigeks
ja suuga tunnistades saadakse päästetud.
"Teie aga, armsad..." Taas 'armsad'!
Ta nimetab Jumala lapsi Issanda kotta istutatuiks.
"Olles rajanud endid oma kõige pühamale usule
ja palvetades Pühas Vaimus..."
Kui olete uuestisündinud, olete Jumala armsad,
teid on istutatud Issanda kotta
ja võite ehitada end oma pühima usu vundamendile.
See pole jutuvada, nurisemine ega mässamine.
See on püha usk, mis töötab armastuse kaudu.
Ja kui oleme uuesti sündinud, võime palvetada Pühas Vaimus.
"Hoidke endid Jumala armastuses,
oodates meie Issanda Jeesuse Kristuse halastust
igaveseks eluks."
Issanda kotta istutatu on täis armastust ja rõõmu,
sest ta paneb tähele Issanda leebust, Jumala Sõna.
Ta sööb seda, mida taevane Isa pakub
õpetajate, karjaste ja jumalasulaste kaudu.
Issanda kotta istutatud võtavad vastu Jumala Sõna.
Nurisemise asemel nad palvetavad.
Kui nad näevad Issanda kojas midagi, mis on Jumala Sõna järgi vale,
sest kahjuks juhtub sedagi, nad ei nurise ega mässa,
vaid hakkavad palvetama ja sellest leebelt rääkima.
Le chaim! Hea elu terviseks!
Seda on tähtis mõista.
Jumal varustab meid Issanda kotta istutatuid headusega.
Ta peidab selle headuse kurjade keelte eest.
Loeme selle kohta psalmidest. Oleme täna palju psalme lugenud.
Psalm 31.
Psalm 31:20-21.
"Kui suur on sinu headus, mille sa oled tallele pannud neile,
kes sind kardavad, ja oled osutanud neile,
kes sinu juures pelgupaika otsivad inimlaste nähes.
Sa varjad neid oma palge varju all meeste õeluse eest;
sa peidad nad ulualla tigedate keelte riiu eest."
Võimas! See kaitse on Issanda koda.
Issanda kojas asub Issanda headus.
Ta peidab selle teiste eest ja avaldab sulle.
Sind on ju istutatud Issanda kotta.
Saad tarkuse ja ilmutuse vaimu.
Sööd taevase Isa käest Püha Vaimu kaudu.
Võtad vastu seda, mis Tal sulle varuks on.
Ta peidab selle teiste eest.
Seepärast rääkis Jeesus teistele võrdumitega, kuid jüngritele otse.
Sõpradele avaldas Ta kõik.
Teid on istutatud Issanda kotta.
Nad olid Ta vastu võtnud Jumala Pojana, Messiana,
kelle Isa oli läkitanud.
Kallid vennad-õed, Jumala headus on olemas.
See, et me seda veel saanud pole, ei tähenda, et seda olemas poleks.
See headus on Tema kaitse all, Tema kojas.
Meid on istutatud sinna,
ja saame Tema headuse Tema Vaimus,
Tema Sõnas ja võidmises, Tema kirkuse sõnades,
millega Ta ilmutab oma tahet meie südametele.
Võtame need vastu usus,
ja siis hakkab see headus kasvama ja õitsema.
See muudab meie elu,
ja ka teised hakkavad seda nägema.
Esmalt saame Issanda headuse meie, kes oleme Issanda kotta istutatud,
ja seejärel näevad seda teised.
Nad ütlevad: "Wow, ta on muutunud!"
Ta on täiesti teine inimene. Mis temaga on juhtunud?
Psalm 1:3.
"Siis ta on otsekui puu, mis on istutatud veeojade äärde,
mis vilja annab omal ajal ja mille lehed ei närtsi;
ja kõik, mis ta teeb, läheb korda."
Mida tähendab olla istutatud Issanda kotta?
Psalm 1:1.
"Õnnis on inimene, kes ei käi õelate nõu järgi
ega seisa patuste tee peal ega istu pilkajate killas,
vaid kel on hea meel Issanda Seadusest
ja kes uurib ta Seadust ööd ja päevad."
Mõistame muidugi, et Issanda seadus on meie jaoks Jeesuse seadus.
Elame selles ja räägime päeval-ööl Jumala Sõna.
"Siis ta on otsekui puu, mis on istutatud veeojade äärde,
mis vilja annab omal ajal ja mille lehed ei närtsi;
ja kõik, mis ta teeb, läheb korda."
Issanda kojas asub headus, ja meid on istutatud sinna kui puid.
Kanname vilja Jumala õuedes.
Oleme igati viljakad,
kuna saame Issanda headust, taevase isa armu
Messias Jeesuse ja Püha Vaimu läbi.
Võtke vastu see headus
ja kandke alati vilja!
Need viljad näitavad kõigile teie ümber,
et Jeesus on Jumala Poeg,
ning et Ta annab elu ja seda ülirohkesti.
Õnnistan teid Jeesuse nimel palvega,
mille leiab Jumala Sõnast:
Issand õnnistagu sind ja hoidku sind!
Issand lasku oma pale paista sinu peale ja olgu sulle armuline!
Issand tõstku oma pale sinu üle ja andku sulle rahu!
El Shaddai õnnistagu teid Jeesuse nimel!
Shalom Jeruusalemmast!
Tõlge: Monika Jaaguri